《羁凤辞》
宋代·韩元吉

我家既远兮苕水为乡，中有羁凤兮飞颉颃。
朱为冠兮黼为裳，五色炳兮耀文章。
音律吕兮韵宫商，竹不实兮枵则僵。
翳蒹葭兮饫稻粱，虞舜作乐夔在堂。
集阿阁兮丽朝阳，胡为去我兮天一方。
友凫雁兮侣鶖鶬，吁嗟凤兮其来翔。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。